News Update: หุ้น Apple ร่วงเกือบ 5% วันเดียวสูญมูลค่า 4.56 ล้านล้านบาท หลังนักวิเคราะห์ปรับลดเรตติ้ง จากความต้องการผู้บริโภคลดลง - FINNOMENA
หุ้น Apple ร่วงหนัก หลังนักวิเคราะห์ปรับลดเรตติ้งจากแนวโน้มยอดขายที่ลดลง กดดันหุ้นเทคโนโลยีร่วงทั้งกระดาน สูญมูลค่าตลาดหลายแสนล้านดอลลาร์
30 ก.ย. 2565

หุ้น Apple ร่วงหนัก หลังนักวิเคราะห์ปรับลดเรตติ้งจากแนวโน้มยอดขายที่ลดลง กดดันหุ้นเทคโนโลยีร่วงทั้งกระดาน สูญมูลค่าตลาดหลายแสนล้านดอลลาร์
เมื่อคืนนี้ (29 ก.ย.) ราคาหุ้น Apple ปรับตัวลงมา 4.9% หลัง BoA ปรับลดเรตติ้งหุ้นจากแนะนำ ‘ซื้อ’ มาเป็น ‘คงน้ำหนักการลงทุน’ หรือ Neutral พร้อมเตือนถึงความต้องการของผู้บริโภคที่ลดลงในอุปกรณ์ยอดนิยมของ Apple ส่งผลให้มูลค่าตลาดของ Apple หายไปถึง 120,000 ล้านดอลลาร์ หรือกว่า 4.56 ล้านล้านบาท
ขณะที่ดัชนี Nasdaq 100 ปรับตัวลงมา 2.9% โดยมีหุ้นเพียง 3 ตัวในดัชนีเท่านั้นที่สามารถปิดบวกได้ ด้านหุ้นเทคโนโลยีขนาดใหญ่อื่นๆ ปรับตัวลงมาเช่นกัน โดย Amazon และ Alphabet ลดลงมาเกือบ 3% ด้าน Microsoft Corp ลดลงมา 1.5%
ตลอดปีที่ผ่านมา Apple ที่มีมูลค่าตลาดเกือบ 2.3 ล้านล้านดอลลาร์ ถือว่าทำผลงานได้ดีกว่าหุ้นขนาดใหญอื่นๆ ท่ามกลางแรงเทขายหุ้นเทคโนโลยีจากความกังวลเรื่องภาวะเศรษฐกิจถดถอย โดยในปีนี้ราคาหุ้น Apple ลดลงกว่า 20% ขณะที่ดัชนี Nasdaq 100 ร่วงลงมาแล้ว 32%
นักวิเคราะห์ของ BoA ระบุว่า ด้วยการใช้จ่ายของผู้บริโภคในภูมิภาคต่างๆ ที่คาดว่าจะลดลง สะท้อนไปยังความต้องการใช้บริการของ Apple ที่ชะลอลงให้เห็นแล้ว โดยความต้องการในตัวผลิตภัณฑ์จะชะลอตัวตามมา รวมถึงแนวโน้มเงินดอลลาร์ที่แข็งค่าจะยิ่งทำให้ทุกอย่างเลวร้ายขึ้น
อย่างไรก็ตาม BoA ยังมองว่าแนวโน้มระยะยาวของ Apple ว่ายังคงเป็นที่น่าพอใจ
ขณะที่ดัชนี Nasdaq 100 ปรับลดลงมาอย่างต่อเนื่อง และถือว่าเป็นระยะเวลายาวนานที่สุดในรอบ 20 ปี โดยนักลงทุนยังเผชิญกับความเจ็บปวดจากการขึ้นดอกเบี้ยอย่างเข้มงวดของ Fed รวมถึงนักวิเคราะห์เริ่มปรับลดประมาณการกำไร
ข้อมูลที่รวบรวมโดย Bloomberg Intelligence รายงานว่า ประมาณการการเติบโตของกำไรปี 2023 สำหรับบริษัทเทคโนโลยีใน S&P 500 ลดลงมาแล้ว 6% เทียบกับประมาณการเมื่อต้นปี
อ้างอิง:
https://www.bloomberg.com/news/articles/2022-09-29/apple-hit-with-downgrade-as-bofa-sees-outperformance-at-risk?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Apple
iPhone
iPhone 14
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA